**Ρόδος, 28-02-21**

**ΑΝΑΚΟΙΝΩΣΗ**

Η ΕΙΣΑΓΓΕΛΕΑΣ ΠΡΩΤΟΔΙΚΩΝ ΡΟΔΟΥ

Λαμβάνοντας υπόψη το από 28-02-2021 ηλεκτρονικό έγγραφο (mail)της Προέδρου Εφετών Δωδεκανήσου, με το οποίο μας ανακοινώνεται ότι με πράξη της αποφάσισε την αναστολή λειτουργίας των εργασιών των Δικαστικών Υπηρεσιών του Δικαστικού Μεγάρου Ρόδου, για 48 ώρες, και συγκεκριμένα για το χρονικό διάστημα από 01.03.2021 έως και 02.03.2021,προκειμένου να προβεί στις απαραίτητες ενέργειες και μέχρι να ολοκληρωθούν οι απαιτούμενοι έλεγχοι, ως προς τα 3 επιβεβαιωμένα κρούσματα σε 2 δικαστικούς υπαλλήλους και 1 δικαστικό λειτουργό του Πταισματοδικείου Ρόδου, γεγονός που συνέβη το Σαββάτο 27.2.2020.

Επειδή εντός χρονικού διαστήματος δεκατεσσάρων (14) ημερών διαπιστώθηκαν τρία επιβεβαιωμένα κρούσμα covid-19 και προς αποφυγή σοβαρότατου κινδύνου της δημόσιας υγείας ενημερώνουμε ότι η Εισαγγελία Πρωτοδικών Ρόδου λόγω της συστέγασης με το Πταισματοδικείο Ρόδου και της κινητικότητας των υπαλλήλων της μίας προς την άλλη υπηρεσία, λαμβανομένης υπόψη της αερογενούς διάδοσης του ιού covid-19 και των μεταλλαγμένων μορφών του, και τα οριζόμενα στο υπ' αρ. πρωτ. ΥΓ οικ 56/2.11.2020 Υγειονομικό Πρωτόκολλο του Υπουργείου Δικαιοσύνης, αναστέλλει τη λειτουργία της. Διευκρινίζουμε ειδικότερα ότι αναφορικά με τη λειτουργία της Εισαγγελίας Πρωτοδικών Ρόδου, κατά το διάστημα της αναστολής από 01.03.2021 έως και 02.03.2021, ισχύουν τα ακόλουθα:

Η λειτουργία της υπηρεσίας της Εισαγγελίας Πρωτοδικών Ρόδου, μετά το πέρας της προγραμματισμένης απολύμανσης ολόκληρου του Δικαστικού Μεγάρου η οποία θα πραγματοποιηθεί στις 1-3-2021 και ώρα 8:30 και την πάροδο του χρονικού διαστήματος που απαιτείται για την ασφαλή είσοδο υπαλλήλου εντός των γραφείων της Εισαγγελίας Πρωτοδικών Ρόδου, θα γίνεται με προσωπικό ασφαλείας και περιορίζεται στη διεκπεραίωση περιπτώσεων που έχουν εξαιρετικά επείγοντα χαρακτήρα (ενδεικτικά: συνοδείες στο πλαίσιο αυτόφωρων εγκλημάτων, εκτέλεσης δικαστικών αποφάσεων ή ενταλμάτων σύλληψης, αποφυλακίσεις κρατουμένων, ζητήματα ακούσιας νοσηλείας). Η εξυπηρέτηση δικηγόρων επιτρέπεται όλως εξαιρετικώς μόνο για κατεπείγοντα ζητήματα κατά την κρίση του εισαγγελέα υπηρεσίας και αποκλειστικά κατόπιν ραντεβού ύστερα από τηλεφωνική επικοινωνία του ενδιαφερομένου δικηγόρου με τη Διεύθυνση Γραμματείας της Εισαγγελίας (αριθ. τηλεφ.2241027601). Εγχειριζόμενες μηνύσεις εγκλήσεις μηνυτήριες αναφορές κ.λπ. θα πρέπει να υποβάλλονται στην οικεία αστυνομική υπηρεσία, εκτός αμέσου κινδύνου παραγραφής κατόπιν τηλεφωνικής συνεννόησης. Οι τυχόν υποβαλλόμενες με οποιονδήποτε τρόπο (λ.χ. με ηλεκτρονικά μέσα) αιτήσεις που δεν φέρουν κατεπείγοντα χαρακτήρα θα εξετάζονται μετά την πάροδο του χρονικού διαστήματος της αναστολής. Δεν θα γίνονται ακροάσεις κοινού, προκειμένου δε περί συστάσεων ειρηνικής επίλυσης διαφορών, οι πολίτες θα πρέπει να μεταβαίνουν απευθείας στο οικείο Α.Τ. Οποιοδήποτε άλλο ζήτημα δεν ρυθμίζεται ως ανωτέρω θα αντιμετωπίζεται κατά περίπτωση από τον αρμόδιο εισαγγελέα υπηρεσίας. Αυτόφωρα πλημμελήματα θα εκδικάζονται μόνο με κατηγορούμενο ο οποίος κρατείται δυνάμει των διατάξεων περί αυτόφωρης διαδικασίας.

**Η εκδίκαση των υποθέσεων που είναι προσδιορισμένες στην τακτική δικάσιμο του Μονομελούς Πλημμελειοδικείου Ρόδου της 1-3-2021,** η οποία (δικάσιμος) εμπίπτει στο χρονικό διάστημα της αναστολής (01- και 02.03.2021), και θα πραγματοποιούνταν βάσει της ΚΥΑ ΔΙα/ΓΠ οικ 12639 (ΦΕΚ Β 793/27.02.2021) των Υπουργών Οικονομικών Ανάπτυξης κι Επενδύσεων, Προστασίας του Πολίτη, Εθνικής Άμυνας Παιδείας και Θρησκευμάτων, Εργασίας και Κοινωνικών Υποθέσεων, Υγείας Περιβάλλοντος κι Ενέργειας Πολιτισμού και Αθλητισμού, Δικαιοσύνης Εσωτερικών, Μετανάστευσης Υποδομών και Μεταφορών, Ναυτιλίας και Νησιωτικής Πολιτικής Αγροτικής Ανάπτυξης και Τροφίμων σχετικά με τα «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωναϊούCOVID-19 στο σύνολο της Επικράτειας για το διάστημα από Δευτέρα 01 Μάρτιου 2021 έως Δευτέρα 8 Μάρτιου 2021 και ώρα 6:00, δεν **θα λάβει χώρα αλλά θα ακολουθήσει οίκοθεν επαναπροσδιορισμός τους.**

Αντίγραφο της παρούσας θα τοιχοκολληθεί στον πίνακα ανακοινώσεων και στην είσοδο του Πρωτοδικείου Ρόδου και θα αποσταλεί με mail με συνημμένο το περιεχόμενο της παρούσας ανακοίνωσης σε ηλεκτρονική μορφή στον οικείο Δικηγορικό Σύλλογο (Ρόδου).

Ρόδος, 28.02.2021  
Η Εισαγγελέας Πρωτοδικών Ρόδου

Μαρία Παπαγιαννίδου